ROZHODNUTIE KOMISIE
z 15. októbra 2009
o žiadosti o používanie zníženej sadzby dane z vozidiel, ktorú predložilo Slovinsko podľa článku 6 ods. 2 písm. b) smernice Európskeho parlamentu a Rady 1999/62/ES o poplatkoch za používanie určitej dopravnej infraštruktúry ťažkými nákladnými vozidlami
[oznámené pod číslom K(2009) 7756]
(Iba slovinské znenie je autentické)
(Text s významom pre EHP)
(2009/760/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Európskeho parlamentu a Rady 1999/62/ES zo 17. júna 1999 o poplatkoch za používanie určitej dopravnej infraštruktúry ťažkými nákladnými vozidlami (1), a najmä na jej článok 6,
keďže:
(1)
Podľa článku 6 ods. 2 písm. b) smernice 1999/62/ES členské štáty môžu používať znížené sadzby alebo oslobodenia od dane v prípade vozidiel, ktoré jazdia len príležitostne na verejných cestách členského štátu registrácie a používajú ich fyzické alebo právnické osoby, ktorých hlavnou činnosťou nie je preprava tovaru, za predpokladu, že preprava vykonávaná týmito vozidlami nespôsobí narušenie hospodárskej súťaže. Toto zníženie alebo oslobodenie podlieha schváleniu Komisiou.
(2)
Slovinsko požiadalo Komisiu o schválenie žiadosti o zníženie sadzieb dane z vozidiel podľa smernice 1999/62/ES pre vozidlá s hmotnosťou minimálne 12 ton, ktoré sa používajú výlučne v súvislosti s výcvikom vodičov alebo verejnými a priemyselnými prácami v Slovinsku.
(3)
Podmienky podľa článku 6 ods. 2 písm. b) smernice 1999/62/ES sú splnené, keďže tieto vozidlá trvalo nepoužívajú verejné cesty ani sa nepoužívajú na prepravu tovaru, a navyše používanie zníženej sadzby dane z vozidiel nespôsobuje v prípade týchto vozidiel narušenie hospodárskej súťaže, pretože ich možno používať výlučne na prepravu zariadení, ktoré sú na nich trvalo namontované a ktoré nemožno použiť na iný účel ako na ten, na ktorý sú určené.
(4)
Žiadosť by sa mala schváliť na obmedzené časové obdobie, aby Komisia mala čas preskúmať žiadosti o zníženú sadzbu dane z vozidiel.
(5)
Žiadosť Slovinska o zníženie sadzieb by sa preto mala schváliť,
PRIJALA TOTO ROZHODNUTIE:
Článok 1
Komisia týmto schvaľuje, že do 31. decembra 2014 sa bude používať znížená daň z vozidiel v súlade s článkom 6 ods. 2 písm. b) smernice 1999/62/ES pre nasledujúce vozidlá s hmotnosťou minimálne 12 ton, ktoré sa používajú výlučne na výcvik vodičov alebo na prepravu trvalo namontovaných zariadení na verejné a priemyselné práce v Slovinsku:
1.
vozidlá kategórie N3 špeciálne upravené na výcvik vodičov;
2.
mobilné rebríky, ktoré sú trvalo namontované na cestnom podvozku;
3.
mobilné dielne, ktoré sú trvalo namontované na cestnom podvozku;
4.
mobilné žeriavy, ktoré sú trvalo namontované na cestnom podvozku;
5.
mobilné čerpadlá, ktoré sú trvalo namontované na cestnom podvozku;
6.
mobilné zdvíhacie plošiny, ktoré sú trvalo namontované na cestnom podvozku;
7.
mobilné elektrogenerátory, ktoré sú trvalo namontované na cestnom podvozku;
8.
mobilné vzduchové kompresory, ktoré sú trvalo namontované na cestnom podvozku;
9.
mobilné environmentálne laboratóriá, ktoré sú trvalo namontované na cestnom podvozku;
10.
mobilné rozhlasové alebo televízne štúdiá, ktoré sú trvalo namontované na cestnom podvozku;
11.
vozidlá na komunálne práce;
12.
vozidlá určené na osobitné práce na staveniskách.
Článok 2
Toto rozhodnutie je určené Slovinskej republike.
V Bruseli 15. októbra 2009